
Бизнес пен білім беру процесін интеграциялау үшін өңірлік білім беру-өндірстік кластерін құруға ұсынымдар

Қазақстан Республикасында техникалық және кәсіптік білім беруді трансформациялау жөніндегі 2025-2027 жылдарға арналған Жол картасының 11-қадамында бизнес пен білім беру процесін интеграциялау үшін өңірлік білім беру-өндірістік кластер құру айқындалды.
Өңірлік білім беру-өндірістік кластері – бұл білім беру, ғылыми-зерттеу және өндірістік ұйымдардың интеграцияланған жүйесі. Мұндай кластерлер білім беру процесін нақты өндірістік қажеттіліктермен үйлестіруге, студенттердің практикалық дағдыларын дамытуға, ғылыми-зерттеу жұмыстарын жүргізуге және инновацияларды енгізуге бағытталған.
Бизнес пен білім беру процесін интеграциялау үшін өңірлік білім беру-өндірістік кластер құру жөніндегі ұсынымдар (бұдан әрі-ұсынымдар) білім беру-өндірістік кластерлерді құру кезінде өңірлерге әдістемелік көмек көрсету мақсатында әзірленді.
Мұндай кластерлерді құру тәжірибесі бар, бүгінгі таңда Ақмола облысында жалғыз білім беру-өндірістік кластері бар.
[bookmark: _GoBack]Көкшетау қаласының «Жоғары техникалық колледжі» МКҚК "Ақмола облысының көпсалалы және көпфункционалды оқу-өндірістік кластерін дамыту тұжырымдамасы" пилоттық жобасы негізінде бизнес пен білім беру процесін интеграциялау үшін өңірлік білім беру-өндірістік кластері құрылды.
Осы ұсынымдарды әзірлеу кезінде Ақмола облысының тәжірибесі негізге алынды.
Оқу-өндірістік кластерлердің негізгі мақсаттары:
1. Білімді интеграциялау: Оқу орындары мен өндірістік ұйымдар арасында тығыз байланыс орнату.
2. Практикалық тәжірибе: Студенттерге өндірісте тәжірибе жинақтау мүмкіндігін беру.
3. Инновациялар: Ғылыми-зерттеу нәтижелерін өндірісте қолдану.
4. Кадрларды даярлау: Нарықтың қажеттіліктеріне сәйкес мамандарды даярлау.
Өңірлік білім беру-өндірістік кластерінің паспорты

Кластердің жұмысын үйлестіру үшін білім беру ұйымының, кәсіпорындардың, әкімдіктің және басқа да мүдделі тараптардың өкілдері кіретін Үйлестіру Кеңесін құру ұсынылады.
Білім беру-өндірістік кластері – бұл білім беру ұйымдары, кәсіпорындар, мемлекеттік органдар және басқа да ұйымдар арасында тығыз ынтымақтастықты қамтамасыз ететін жүйе. Мұндай кластерді құру үшін бірнеше кезеңнен өту қажет:
1.Мақсаттарды анықтау: Кластердің негізгі мақсаттарын және міндеттерін анықтау. Мысалы, кадрларды даярлау, инновациялық жобаларды іске асыру, ғылыми зерттеулерді дамыту және т.б.
2. Қатысушыларды таңдау: Кластерге қатысатын білім беру ұйымдары, кәсіпорындар, ғылыми-зерттеу институттары, мемлекеттік органдар және басқа да мүдделі тараптарды анықтау.
3. Ынтымақтастық келісімдері: Қатысушылар арасында ынтымақтастықты реттейтін келісімдер жасау. Бұл келісімдер бірлескен іс-шаралар жоспарын (жол картасы т.б.), білім беру бағдарламаларын, тәжірибелік оқыту, ғылыми зерттеулер және инновациялық жобалар бойынша ынтымақтастықты қамтуы тиіс. Мамандарға қойылатын өзекті қажеттіліктер мен талаптарды анықтау үшін өңірлік еңбек нарығының кәсіпорындарымен және ұйымдарымен тығыз байланыс орнату.
4. Білім беру бағдарламаларын әзірлеу: Кластердің қажеттіліктеріне сәйкес білім беру бағдарламаларын, курстарды және оқу жоспарларын әзірлеу. Бұл бағдарламалар кәсіпорындардың талаптарына сай болуы керек.
5. Тәжірибелік оқыту: Студенттерге кәсіпорындарда тәжірибелік оқыту мүмкіндіктерін ұсыну, жобалық жұмыстар өткізу т.б. Бұл студенттердің теориялық білімдерін практикада қолдануына мүмкіндік береді.
6. Инновациялық жобалар: Кластер қатысушыларының бірлескен инновациялық жобаларды әзірлеу және іске асыруы. Бұл ғылыми-зерттеу жұмыстарын, стартаптарды және инновациялық өнімдерді қамтуы мүмкін.
7. Мониторинг және бағалау: Кластердің тиімділігін бағалау үшін мониторинг жүйесін енгізу. Бұл қатысушылардың қызметін, білім беру бағдарламаларының тиімділігін және нарықтағы сұранысты бақылауды қамтиды.
8. Тұрақты даму: Кластердің тұрақты дамуын қамтамасыз ету үшін жаңа технологиялар мен әдістерді енгізу, қатысушылардың арасындағы ынтымақтастықты нығайту және білім беру жүйесінің өзгерістеріне бейімделу.
Өңірдің ішкі ресурстарын тиімді пайдалану қабілетін ескере отырып, білім беру-өндірістік кластері төмендегідей нәтижелерге қол жеткізуге мүмкіндік береді:
· кәсіптік білім берудің сапасы мен тиімділігін арттыруға;
· білім берудің қолжетімділігін қамтамасыз етуге;
· бірлескен жобаларға инвестицияларды ынталандыру және кәсіптік білім беру жүйесін жаңғыртуға;
· мамандардың біліктілігін арттыру және инновациялық жобаларды енгізу есебінен өңірлік бизнес пен экономиканы нығайтуға;
· білім беру бағдарламаларын әзірлеу кезінде білім берудің әртүрлі деңгейлері арасындағы ынтымақтастықты кеңейтуге;
· білім беру және басқа ұйымдардың ғылым және өндірістік сала өкілдерімен өзара іс-қимылының тиімділігін арттыруға;
· өзекті жобалар мен бағыттар бойынша өндірістік қуаттар мен эксперименттік алаңдар құруға;
· халықаралық ынтымақтастық шеңберінде оқытудың озық технологияларын трансформациялауға. 




